Vim li ntawd, peb yuav ceev faj tsis txhob ua cov neeg ntseeg Yes Xus lawv tej xib hwb ub tej xib hwb no qab. Tej xib hwb sawv los tsim tej pawg neeg ntseeg Yes Xus tsis yog cov zoo tswv zov yaj : “12 Tus tub zog tsis yog tus zov tsiaj, cov yaj tsis yog nws li, pom hma tuaj, nws tso tes khiav puam chawj cov yaj, hma tuaj txhom tau ua yaj tawg tas. Z10,12” Peb yuav tsum npuab Yes Xus lub Koom Txoos. Kev npuab Yes Xus lub Koom Txoos yog mloog Vaj Qhia thiab mloog cov Tswv Qhia lus. Vim Vaj Qhia yog tus sawv Pob Zeb chaw, Pob Zeb yog tus Yes Xus tsa coj Yes Xus pab neeg ntseeg. Pob Zeb thiab Vaj Qhia muaj Yes Xus txiaj ntsim coj tsoom neeg ntseeg Yes Xus. Cov neeg ntseeg zwm rau Vaj Qhia : yam li cov tswv qhia, cov txiv plig, cov neeg ntseeg sawv daws puav leej tau Yes Xus cov txiaj ntsim. Yog li ntawd, txiv Vaj Qhia muaj txiaj ntsim txuas tau qaum ntuj lus los qhuab qhia peb tib neeg ntiaj teb. Piv txwv lub txiaj ntsim zoo li no : Hnub 08.12.1854, txiv vaj qhia Pie 9 txiav tus txhooj hwm Mab Liab ib txwm xeeb ntshiab huv rau ib tsoom ntseeg Kav Tos Liv “Ineffabilis Deus, Dogme de l’Immaculée Conception.” Tus txhooj no, tsis muaj nyob hauv Ntawv Ntshiab tiag. Tiam sis, vim Vaj Qhia muaj Yes Xus txiaj ntsim. Tus txhooj Vaj Qhia tau txiav rau tsoom neeg ntseeg Kav Tos Liv coj no tsis yuam kev thiab raug lub ntsiab kev ntseeg mus ib txhiab ib txhis. Muaj ib lub cim tuaj qaum ntuj tuaj txhawb Koom Txoos Kav Tos Liv kev hwm Mab Liab ib txwm xeeb ntshiab huv. Tau plaub xyoos tom qab, hnub xiab 25.03.1858 nyob Lourdes, muaj ib tug ntxhais Bernadette hnub nyoog 14 xyoos tau pom ib tug poj niam tshwm tuaj thiab qhia nws lub npe rau Bernadette hais tias : “Que soy era immaculada councepciou, Kuv yog tus ib txwv xeeb ntshiab huv” Yog tej lub cim qhia rau peb ntseeg tias Vaj Qhia muaj Yes Xus txiaj ntsim nrog tau qaum ntuj sib txuas lus : “19 Kuv cia qaum ntuj cov yawm sij rau koj, yam koj khi saum av yuav khi nkaus saum qaum ntuj thiab yam twg koj daws hlo saum av kuj yuav daws hlo saum qaum ntuj MT 16,19.” Vaj Qhia cov lus Vaj Qhia hais nyob ntiaj teb muaj nqes nyob saum qaum ntuj. Cov lus Vaj Qhia hais yog hais qaum ntuj lus. Vaj Qhia saib lub Koom Txoos twg, lub Koom Txoos ntawd yog Yes Xus lub Koom Txoos. Yog peb tsis zwm rau Vaj Qhia, peb tsis nyob hauv Yes Xus lub Koom Txoos. Yog peb zwm Vaj Qhia ua tswv, peb thiaj li yog Yes Xus cov yaj.